CELEX: 62021TN0054
Language: bg
Date: 2021-01-29 00:00:00
Title: Дело T-54/21: Жалба, подадена на 29 януари 2021 г. — OHB System/Комисия

15.3.2021   
            
            
               BG
            
            
               Официален вестник на Европейския съюз
            
            
               C 88/42
            
         
      Жалба, подадена на 29 януари 2021 г. — OHB System/Комисия
      (Дело T-54/21)
      (2021/C 88/56)
      Език на производството: немски
      
         Страни
      
      
         Жалбоподател: OHB System AG (Бремен, Германия) (представител: W. Würfel, Rechtsanwalt)
      
         Ответник: Европейска комисия
      
         Искания
      
      Жалбоподателят моли Общия съд:
      
                  —
               
               
                  да отмени решението на ответника за невъзлагане на жалбоподателя на поръчката, за която е обявена процедура за възлагане 2018/S 091-206089, както и решението за възлагане на конкурентите на поръчката, за която е обявена процедура за възлагане 2018/S 091-206089,
               
            
                  —
               
               
                  да задължи ответника да представи документите за възлагане на поръчката и да предостави на жалбоподателя пълен достъп до тях,
               
            
                  —
               
               
                  да осъди ответника да заплати съдебните разноски.
               
            
         Основания и основни доводи
      
      Жалбоподателят излага следните основания в подкрепа на жалбата.
      
               
                  1.
               
               
                  Първо основание: задължително отстраняване на един от конкурентите.
                  
                              —
                           
                           
                              Ответникът бил длъжен да отстрани от процедурата за възлагане конкурента, на когото същата е възложена. Докато течала процедурата за възлагане, един от висшите служители на жалбоподателя се преместил на работа на ръководна позиция при конкурента. Той познавал съдържанието и основата на офертата на жалбоподателя и същевременно участвал в работата по офертата на конкурента.
                           
                        
                              —
                           
                           
                              Следователно били налице основанията за отстраняване поради противоречащо на конкуренцията споразумение и опит да бъде получена поверителна информация (член 136, параграф 1, буква в), подточки ii) и v), параграфи 2 и 4 от Финансовия регламент). Ответникът неправомерно пропуснал да изясни тези основания за отстраняване и не изключил конкурента.
                           
                        
                              —
                           
                           
                              Също така било налице нарушение на действащия в областта на обществените поръчки принцип на равно третиране, и конкретно на принципа на скрита конкуренция. Съгласно практиката на Съда на ЕС не трябвало да се отчита оферта, която не е представена самостоятелно и независимо от другите оферти.
                           
                        
            
               
                  2.
               
               
                  Второ основание: необичайно ниска оферта.
                  
                              —
                           
                           
                              Ответникът нарушил разпоредбите относно необичайно ниските оферти. Той бил длъжен да провери офертата на конкурента и ако не бъде дадено задоволително обяснение за ниската оферта, да я отстрани. Офертната цена на конкурента била значително по-ниска от тази на жалбоподателя и на другия оферент.
                           
                        
            
               
                  3.
               
               
                  Трето основание: грешки в преценката при оценяването на офертата.
                  
                              —
                           
                           
                              При оценяването на офертата били нарушени принципите в областта на обществените поръчки на прозрачност, пропорционалност, равно третиране и недискриминация (член 160, параграф 1 от Финансовия регламент). Дори с оглед на свободата на преценка на възлагащия орган, направената оценка била правно незащитима. На множество места тя почивала на неправилни фактически допускания, както и на противоречащи на логиката и произволни съображения относно твърдените „Weak Points“ („слаби страни“) на офертата на жалбоподателя.
                           
                        
            
               
                  4.
               
               
                  Четвърто основание: решението на ответника не е взето самостоятелно.
                  
                              —
                           
                           
                              Ответникът не изпълнил задължението си да вземе самостоятелно решение относно наличните оферти. В подготвителния доклад на TEB Evaluation Report на ESA било недопустимо да се направи просто последващо потвърждение на резултата от оценката. Това важало в още по-голяма степен при съмнения за редовността на оценката и при решения за възлагане, които са свързани с толкова високи разходи.